Diari Oficial de la Generalitat Valenciana


Sumari del DOGV 2768, del 12-06-1996 (1996/838442)

DECRET 114/1996, de 5 de juny, del Govern Valencià, pel qual es bonifica l'amortització anticipada i els canvis del règim contractual dels habitatges de promoció pública de la Comunitat Valenciana.
-----------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/06/05/114/dof/vci/html**

### Dades del document

Número de DOGV
:   2768

Data del DOGV
:   12-06-1996

Secció del DOGV
:   DISPOSICIONS GENERALS

Número del document
:   1996/838442


Data del document
:   05-06-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 114/1996, de 5 de juny, del Govern Valencià, pel qual es bonifica l'amortització anticipada i els canvis del règim contractual dels habitatges de promoció pública de la Comunitat Valenciana.   
Els principis socials que inspiren aquest decret en marquen la finalitat, que consisteix a permetre que una part de la societat, principalment aquella que pertany a les classes més desfavorides, puga accedir a la propietat de l'habitatge que ja tenen adjudicat des de fa anys però sense poder disposar-ne fins que el paguen totalment, i també permetre que els inquilins d'aquests habitatges n'esdevinguen propietaris.  
El caràcter social de la propietat aconsella dotar les famílies de nivells de renda menors d'un patrimoni que els puga servir com a garantia per a millorar la seua situació econòmica. S'ha contrastat amb els mateixos adjudicataris d'aquests habitatges, especialment els inquilins d'aquests, que els resulta atractiva l'expectativa de poder accedir a la propietat d'aquests, ja que no poden fer-ho en el mercat lliure d'habitatges ni tampoc en el d'habitatges de protecció oficial fora dels beneficis d'aquest decret.  
Els habitatges de protecció oficial de promoció pública de la Generalitat Valenciana estan cedits en virtut de tres tipus de contracte: compravenda, arrendament i accés diferit a la propietat.  
Amb aquest decret es pretén que el major nombre dels actuals adjudicataris d'aquests habitatges en siguen els propietaris. En el cas dels habitatges en compravenda i en règim d'accés diferit a la propietat, es vol facilitar l'adquisició a les famílies que els ocupen rebaixant, en alguns casos, fins al 70% del preu que quede per pagar i, alhora, avançar la data d'amortització de l'habitatge i de l'atorgament de l'escriptura pública de compravenda. Aquest decret, per mitjà de les bonificacions que estableix, permet adequar aquesta subvenció a fons perdut a la capacitat econòmica dels adjudicataris d'habitatges de promoció pública. Això s'articula mitjançant el quadre que hi ha en l'annex del decret i que estableix el nivell d'ingressos i el nombre de membres de la unitat familiar. Es podrà aconseguir una bonificació des del 38% fins al 70% de les quantitats pendents de pagament.  
Respecte dels habitatges cedits en règim d'arrendament, es pretén que els inquilins n'esdevinguen propietaris a través del canvi del règim contractual i que paguen quotes semblants a les que ara paguen com a renda de lloguer. En aquest últim cas, a més, es descomptaran del preu de venda les quantitats que l'inquilí haja pagat fins el canvi de règim com a renda del lloguer. Res no impedeix que els qui puguen amortitzar-les anticipadament ho facen després del canvi a compravenda, acollint-se, de la mateixa manera, als beneficis d'aquest decret.  
Cal esmentar que s'ha tingut en compte els precedents legislatius que hi ha en aquesta matèria en les diferents comunitats autònomes que integren l'estat espanyol, com són el Decret 19/1986, de 6 de febrer, del Principat d'Astúries, i el Decret 76/1988, de 28 d'abril, de la Comunitat de Castella i Lleó.  
En l'elaboració d'aquest decret s'ha donat audiència a la Federació d'Associacions de Veïns de la Comunitat Valenciana, la Federació Valenciana de Municipis i Províncies, la Unió de Consumidors de la Comunitat Valenciana, la Federació de Consumidors i Usuaris de la Comunitat Valenciana i l'Institut Valencià d'Habitatge, SA.  
Per això, a proposta del conseller d'Obres Públiques, Urbanisme i Transports i amb la deliberació prèvia del Govern Valencià, en la reunió del dia 5 de juny de 1996,  
DECRETE  
Article 1  
1. Els adjudicataris d'habitatges de promoció pública la gestió i administració dels quals ha estat atribuïda a l'Institut Valencià d'Habitatge, SA, pel Decret 118/1988, de 29 de juliol, del Govern Valencià, cedits sota qualssevol dels règims legalment establits de compravenda, accés diferit i arrendament, podran comprar o amortitzar anticipadament el pagament del preu pendent d'aquests habitatges d'acord amb les normes establides en aquest decret.  
2. Per als habitatges cedits en règim d'arrendament es farà, abans, el canvi de l'esmentat règim legal pel de compravenda, en els termes que estableix l'article 3.4 del Decret 62/1987, d'11 de maig, del Govern Valencià, sobre fixació de preus de venda i renda, i les quantitats pagades en concepte de renda es deduiran com a quantitats lliurades a compte del preu, sempre que aquestes quantitats siguen inferiors al preu establit per a la transmissió, el qual actuarà de límit màxim del descompte esmentat.  
A aquests efectes, no es tindran en compte els límits d'ingressos, per a accedir a la compra, establits en el Decret 26/1989, de 27 de febrer, del Govern Valencià, sobre adjudicació d'habitatges.  
Article 2  
Les persones que vulguen acollir-se als beneficis d'aquest pla d'amortització i canvi de règim hauran de tenir les condicions següents:  
a) Ocupar l'habitatge amb títol just i suficient.  
b) Que l'habitatge siga el domicili habitual i permanent.  
c) Acceptar l'oferta de canvi de règim, en el cas d'arrendament i, en tot cas, la d'amortització anticipada que efectuarà l'Institut Valencià d'Habitatge, SA.  
Article 3  
Les persones que s'acullen a aquest decret mitjançant l'acceptació de l'oferta esmentada abans gaudiran dels beneficis següents: les quantitats d'amortització del principal pendents de pagament tindran una bonificació calculada d'acord amb el nivell d'ingressos i el nombre de membres de la unitat familiar del sol·licitant, en els percentatges establits en l'annex d'aquest decret.  
Amb aquesta finalitat, es considerarà unitat familiar la que estableix el Decret 62/1987, d'11 de maig, del Govern Valencià. Es computaran els ingressos de tots els membres d'acord amb el que disposa la legislació de l'impost sobre la renda de les persones físiques.  
Article 4  
1. L'Institut Valencià d'Habitatge, SA, oferirà, gradualment i per grups d'habitatges, l'amortització anticipada mitjançant un escrit adreçat als adjudicataris. Aquests, en el termini de 30 dies des de la recepció de l'oferta, hauran de manifestar la voluntat d'acollir-se als beneficis d'aquest decret i hauran de presentar la documentació que calga per a calcular la bonificació. La documentació és la següent:  
a) Certificat d'empadronament i temps de convivència (que incloga totes les persones que conviuen amb el titular).  
b) Còpia, que es confrontarà amb l'original, de l'última declaració de l'impost sobre la renda de les persones físiques de tota la unitat familiar.  
2. En el supòsit que el sol·licitant no estiga obligat a presentar la declaració per a l'impost esmentat, la justificació dels ingressos es farà per mitjà de la presentació de:  
a) Certificat negatiu d'Hisenda.  
b) Certificat del centre o centres de treball sobre la totalitat dels ingressos bruts percebuts per tots els conceptes i certificació de les bases de cotització a la Seguretat Social. En el cas dels treballadors autònoms, es presentarà aquest últim certificat.  
c) Si es tracta de pensionistes, certificat d'ingressos en concepte de pensió d'invalidesa, jubilació o d'altres.  
d) Els membres de la família que no treballen hauran de presentar un certificat de l'INEM del període concedit i de la quantitat que cobraran.  
L'Institut Valencià d'Habitatge, SA, es reserva la possibilitat de sol·licitar qualsevol altre document que considere convenient.  
Article 5  
Una vegada conclosa l'amortització anticipada per grups d'habitatges, s'atorgaran les escriptures públiques de compravenda corresponents.  
DISPOSICIó ADDICIONAL  
A aquest decret només es podran acollir els habitatges de promoció pública la recepció provisional dels quals haja tingut lloc 10 anys abans de l'entrada en vigor d'aquest decret.   
Els ajuntaments promotors d'habitatges públics per mitjà d'un conveni poden optar a aquestes ajudes si ho sol·liciten a la Conselleria d'Obres Públiques, Urbanisme i Transports. Es faculta el conseller d'Obres Públiques, Urbanisme i Transports per a adequar els convenis subscrits amb aquests ajuntaments a les disposicions d'aquest decret.  
DISPOSICIONS FINALS  
Primera  
Excepcionalment, mitjançant resolució motivada del conseller d'Obres Públiques, Urbanisme i Transports, les bonificacions d'aquest decret podran aplicar-se calculant-les sobre la totalitat del preu de l'habitatge i sempre fins el límit màxim de la part del preu que reste per pagar.  
Si de l'aplicació de la bonificació en aquest concepte resulta liquidada la totalitat del preu de l'habitatge, s'atorgarà l'escriptura pública de compravenda.  
Segona  
S'autoritza el conseller d'Obres Públiques, Urbanisme i Transports perquè dicte les normes necessàries per al desplegament i aplicació d'aquest decret, així com per a modificar el quadre de bonificacions que recull l'annex d'aquest decret.  
Tercera  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
Castelló de la Plana, 5 de juny de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Obres Públiques, Urbanisme y Transports,  
LUIS FERNANDO CARTAGENA TRAVESEDO  
ANNEX  
Quadre de percentatges de bonificació  
 Membres de la unitat familiar  
Nivell d'ingressos 1 a 3 4 a 5 6 a 7 8 a 9 Más de 9  
Més de 2 i menys de 2,5 SMI 38% 40% 44% 50% 55%  
Més de 1,5 i menys de 2 SMI 40% 44% 48% 55% 60%  
Més de 1 i menys de 1,5 SMI 45% 50% 55% 60% 65%  
Menys del SMI 50% 55% 60% 65% 70%  
SMI: salari mínim interprofessional.


Còpia Permalink ELI